ঈদুল ফিতর উপলক্ষে একুশে টেলিভিশন প্রচার করবে সাতদিনব্যাপী অনুষ্ঠান। প্রতিদিন দুপুরে থাকছে জাজ মাল্টিমিডিয়া প্রযোজিত একটি সিনেমা। রাজধানীর একটি হোটেলে আয়োজিত সংবাদ সম্মেলনে সোমবার বিকেলে এ তথ্য জানানো হয়। সিনেমাগুলো হলো— পোড়ামন, আশিকী, অগ্নি, দেশা— দ্য লিডার, ভালোবাসা আজকাল, অন্যরকম ভালোবাসা ও দবির সাহেবের সংসার। আরো জানানো হয়, একুশে টেলিভিশন শুধুমাত্র একবার করে ছবিগুলো প্রচার করতে পারবে। থাকছে না বিজ্ঞাপনের আধিক্য। প্রতি ৩০ মিনিট পর ৮ মিনিট বিজ্ঞাপন প্রচার হবে। বছর খানেক আগে ‘জাজ টিভি’ নামে চ্যানেলের ঘোষণা দেয় জাজ মাল্টিমিডিয়া। এ সম্পর্কে বলা হয়, আগস্টে শুরু হবে সিনেমা নির্ভর চ্যানেলটির কার্যক্রম।